Document ID: 32013R0944

KOMISIJAS REGULA (ES) Nr. 944/2013
(2013. gada 2. oktobris),
ar ko, pielāgojot zinātnes un tehnikas attīstībai, groza Eiropas Parlamenta un Padomes Regulu (EK) Nr. 1272/2008 par vielu un maisījumu klasificēšanu, marķēšanu un iepakošanu
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (1), un jo īpaši tās 37. panta 5. punktu un 53. pantu,
tā kā:
(1)
Attiecībā uz drošības prasību P210, kas izklāstīta Regulas (EK) Nr. 1272/2008 IV pielikuma 1. daļas 6.2. tabulā, ANO Ķīmisko vielu klasificēšanas un marķēšanas vispārēji saskaņotās sistēmas (turpmāk “GHS”) 5. redakcija ir ieviesusi izmaiņas, kuras nav pilnībā ņemtas vērā Komisijas Regulā (ES) Nr. 487/2013 (2). Konsekvences labad ir nepieciešams nodrošināt pilnīgu atbilstību starp GHS un Regulu (EK) Nr. 1272/2008.
(2)
Regulas (EK) Nr. 1272/2008 VI pielikuma 3. daļā ietverti divi bīstamo vielu harmonizētās klasifikācijas un marķējuma saraksti. 3.1. tabulā ir norādīta bīstamo vielu harmonizētā klasifikācija un marķējums, pamatojoties uz kritērijiem, kas paredzēti Regulas (EK) Nr. 1272/2008 I pielikuma 2.-5. daļā. Savukārt 3.2. tabulā norādīta bīstamo vielu harmonizētā klasifikācija un marķējums, pamatojoties uz kritērijiem, kas noteikti VI pielikumā Padomes 1967. gada 27. jūnija Direktīvā 67/548/EEK par normatīvo un administratīvo aktu tuvināšanu attiecībā uz bīstamu vielu klasifikāciju, iepakošanu un marķēšanu (3). Abos sarakstos jāizdara grozījumi, iekļaujot harmonizētajā klasifikācijā jau klasificēto vielu jaunāko klasifikāciju un jaunas harmonizētās klasifikācijas.
(3)
Eiropas Ķīmisko vielu aģentūras (ECHA) Riska novērtēšanas komiteja (RAC) ir sniegusi atzinumus par vielu harmonizētas klasifikācijas un marķēšanas priekšlikumiem, kas bija iesniegti ECHA atbilstīgi Regulas (EK) Nr. 1272/2008 37. pantam. Pamatojoties uz minētajiem atzinumiem, kā arī uz piezīmēm, kas saņemtas no attiecīgajām personām, pienākas izdarīt grozījumus Regulas (EK) Nr. 1272/2008 VI pielikumā, lai harmonizētu atsevišķu vielu klasifikāciju un marķēšanu.
(4)
Harmonizētā klasifikācija, kas izklāstīta ar šo regulu grozītās Regulas (EK) Nr. 1272/2008 VI pielikuma 3. daļā, nebūtu jāpiemēro nekavējoties, jo būs vajadzīgs zināms laiks, lai uzņēmēji varētu vielu un maisījumu marķējumu un iepakojumu pielāgot jaunajai klasifikācijai un pārdot esošos krājumus. Turklāt būs vajadzīgs noteikts laiks, lai uzņēmēji varētu izpildīt reģistrācijas pienākumus, kas saistīti ar jauno harmonizēto klasifikāciju, attiecībā uz 1.A un 1.B kategorijas (3.1. tabula) vai 1. un 2. kategorijas (3.2. tabula) vielām, kas klasificētas kā kancerogēnas, mutagēnas vai reprodukcijai toksiskas vielas, kā arī attiecībā uz tādām ūdens organismiem ļoti toksiskām vielām, kuru ietekme ūdens vidē var būt ilglaicīga, jo īpaši vielām, kas minētas 23. pantā Eiropas Parlamenta un Padomes 2006. gada 18. decembra Regulā (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (4).
(5)
Attiecībā uz vielu “piķis, akmeņogļu darva, augsta temperatūra” (EK Nr. 266-028-2) būs vajadzīgs ilgāks laiks, lai uzņēmēji varētu izpildīt pienākumus, kas izriet no jaunās harmonizētās klasifikācijas tām vielām, kuras klasificētas kā ļoti toksiskas ūdens organismiem un kuru ietekmes sekas ūdens vidē var būt ilglaicīgas, jo īpaši vielām, kas minētas Eiropas Parlamenta un Padomes 2008. gada 24. septembra Direktīvas 2008/68/EK par bīstamo kravu iekšzemes pārvadājumiem (5) 3. pantā un III pielikumā. Tāpēc būtu jāparedz garāks pārejas laiks pirms šīs harmonizētās klasifikācijas piemērošanas.
(6)
Attiecībā uz vielu “gallija arsenīds” (EK Nr. 215-114-8) RAC patlaban tiek pieņemts jauns atzinums par bīstamības klasi “reproduktīvajai sistēmai toksiskas vielas”. Tāpēc līdz atzinuma galīgai pieņemšanai šī bīstamības klase nebūtu jāiekļauj Regulas (EK) Nr. 1272/2008 VI pielikumā.
(7)
Attiecībā uz vielu “poliheksametilēnbiguanīda hidrohlorīds” (CAS numurs 27083-27-8 vai 32289-58-0) ir kļuvuši pieejami jauni zinātniskie dati par bīstamības klasi “akūta toksicitāte (ieelpojot)”, un tie liecina, ka vielas klasificēšana šajā bīstamības klasē, kā ieteikts RAC atzinumā, kura pamatā ir vecāki dati, var nebūt piemērota. Tādēļ šī bīstamības klase nebūtu jāiekļauj Regulas (EK) Nr. 1272/2008 VI pielikumā tik ilgi, līdz RAC būs sniegusi atzinumu saskaņā ar jauno informāciju, savukārt būtu jāiekļauj visas pārējās bīstamības klases, uz kurām attiecas iepriekšējais RAC atzinums.
(8)
Saskaņā ar Regulas (EK) Nr. 1272/2008 pārejas noteikumiem, kas ļauj jaunos noteikumus brīvprātīgi piemērot agrāk, piegādātājiem būtu jābūt iespējai jau pirms dienas, kad harmonizētā klasifikācija kļūst obligāta, brīvprātīgi izmantot ar šo regulu grozītās Regulas (EK) Nr. 1272/2008 VI pielikuma 3. daļā noteikto harmonizēto klasifikāciju un attiecīgi pielāgot marķējumu un iepakojumu.
(9)
Šajā regulā noteiktie pasākumi ir saskaņā ar atzinumu, ko sniegusi komiteja, kura izveidota saskaņā ar Regulas (EK) Nr. 1907/2006 133. pantu,
IR PIEŅĒMUSI ŠO REGULU.
1. pants
Regulu (EK) Nr. 1272/2008 groza šādi:
1)
IV pielikumu groza saskaņā ar šīs regulas I pielikumu;
2)
VI pielikuma 3. daļu groza šādi:
a)
3.1. tabulu groza šādi:
i)
Regulas (EK) Nr. 1272/2008 VI pielikuma ierakstus, kas atbilst ierakstiem šīs regulas II pielikumā, aizstāj ar ierakstiem, kas norādīti šīs regulas II pielikumā;
ii)
šīs regulas III pielikumā norādītos ierakstus iekļauj tādā secībā, kā norādīts 3.1. tabulā;
b)
3.2. tabulu groza šādi:
i)
Regulas (EK) Nr. 1272/2008 VI pielikuma ierakstus, kas atbilst ierakstiem šīs regulas IV pielikumā, aizstāj ar ierakstiem, kas norādīti šīs regulas IV pielikumā;
ii)
šīs regulas V pielikumā norādītos ierakstus iekļauj tādā secībā, kā norādīts 3.2. tabulā.
2. pants
1. Atkāpjoties no 3. panta 2. punkta, vielas un maisījumus attiecīgi pirms 2014. gada 1. decembra un 2015. gada 1. jūnija drīkst klasificēt, marķēt un iepakot saskaņā ar Regulu (EK) Nr. 1272/2008, kas ir grozīta ar šo regulu.
2. Atkāpjoties no 3. panta 2. punkta, vielas, kas klasificētas, marķētas un iepakotas saskaņā ar Regulu (EK) Nr. 1272/2008 un laistas tirgū pirms 2014. gada 1. decembra, nav no jauna jāmarķē un nav no jauna jāiepako saskaņā Regulu (EK) Nr. 1272/2008, kas grozīta ar šo regulu, līdz 2016. gada 1. decembrim.
3. Atkāpjoties no 3. panta 2. punkta, maisījumi, kas klasificēti, marķēti un iepakoti saskaņā ar Eiropas Parlamenta un Padomes Direktīvu 1999/45/EK (6) vai Regulu (EK) Nr. 1272/2008 un laisti tirgū pirms 2015. gada 1. jūnija, nav no jauna jāmarķē un nav no jauna jāiepako saskaņā Regulu (EK) Nr. 1272/2008, kas grozīta ar šo regulu, līdz 2017. gada 1. jūnijam.
4. Atkāpjoties no 3. panta 3. punkta, harmonizēto klasifikāciju, kas norādīta ar šo regulu grozītās Regulas (EK) Nr. 1272/2008 VI pielikuma 3. daļā, var piemērot līdz datumiem, kas minēti 3. panta 3. punktā.
3. pants
1. Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
2. Regulas 1. panta 1. punktu vielām piemēro no 2014. gada 1. decembra un maisījumiem - no 2015. gada 1. jūnija.
3. Regulas 1. panta 2. punktu piemēro no 2015. gada 1. janvāra visiem ierakstiem, izņemot ierakstu “Piķis, ogļu darva, augsta temperatūra (EK Nr. 266-028-2)”, attiecībā uz kuru 1. pantu piemēro no 2016. gada 1. aprīļa.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 2. oktobrī

Labels: 1
20
7
0
3
12